PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative privind completarea şi modificarea 
Legii audiovizualului nr.504 din 2002



Propunerea legislativă privind completarea şi modificarea Legii audiovizualului nr. 504 din 2002  a fost transmisă Comisiei cu adresa nr. Pl.-x  45 din  5 martie 2008.
Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei juridice, de disciplină şi imunităţi. Până la data întocmirii raportului a fost primit avizul Comisiei juridice, de disciplină şi imunităţi care avizează negativ această iniţiativă legislativă. Comisia a ţinut cont de avizul favorabil nr. 225/03.04.2008 emis de Consiliul Legislativ şi de Punctul de vedere al Guvernului nr. 604/07.03.2008 care nu susţine adoptarea acestei iniţiative legislative.
Camera Deputaţilor este sesizată în calitate de primă Cameră.                                                                                                                                                                                                                                                                                                                                                                   
Prin obiectul de reglementare şi conţinutul său, propunerea legislativă face parte din categoria legilor organice.

Propunerea legislativă a fost dezbătută în şedinţa Comisiei din ziua de 18 martie  2008. La lucrările Comisiei au fost prezenţi 22 de deputaţi, din totalul de 23 membri ai Comisiei. 
În conformitate cu prevederile art. 55, alin. (2) din Regulamentul Camerei Deputaţilor, republicat, la dezbateri a participat, din partea Consiliului Naţional al Audiovizualului, domnul Ioan Onisei, membru al Consiliului. 

Propunerea legislativă are ca obiect de reglementare completarea unor dispoziţii din cuprinsul Legii audiovizualului nr. 504/2002, prin care să se prevadă ca în programele de ştiri ale posturilor de televiziune şi radio să fie prevăzute în pondere egală, ştiri cu teme pozitive şi respectiv negative
Raportul Comisiei a fost adoptat cu majoritate de voturi – 12 voturi pentru  respingere şi 2 abţineri.
Sub raport de conţinutul său propunerea legislativă este de competenţa decizională a  Senatului.
În urma dezbaterii, Comisia pentru cultură, arte, mijloace de informare în masă propune respingerea Propunerii legislative privind completarea şi modificarea Legii audiovizualului nr. 504 din 2002.
Motivaţia respingerii se întemeiază pe următoarele considerente:
· Impunerea unor proporţii de ştiri pozitive şi, respectiv, negative, reprezintă o intervenţie fără  precedent în conţinutul jurnalelor de ştiri, intervenţie care nu are corespondent în legislaţia şi practica europeană. Această prevedere, deşi se doreşte a fi o balanţă care să cântărească,  şi astfel să stopeze  valul de violenţă care este prezent în programele de ştiri, nu ar putea să aducă decât o încălcare ale libertăţii de expresie, consfinţită prin Constituţie. Impunerea unei limitări a ştirilor cu impact negativ, bazată pe criterii subiective, ori în absenţa unor criterii clar definite, nu se poate justifica. O astfel de limitare contravine principiilor şi jurisprudenţei CEDO, conform căreia „orice ingerinţă a autorităţilor publice în libertatea de exprimare trebuie să fir strâns limitată şi aplicată în mod nearbitrar în conformitate cu dreptul, pe baza unor criterii obiective”. Distincţia propusă de această iniţiativă legislativă  - ştiri cu teme pozitive şi, respectiv, negative – nu oferă criteriile obiective cerute de jurisprudenţa CEDO, iar decizia editorială nu se poate subordona unei formule care, în sine, are un caracter subiectiv.
· Legea audiovizualului este armonizată cu prevederile europene, conform aquis -ului comunitar şi orice modificare ce se doreşte a fi făcută, trebuie mai întâi adusă la cunoştinţa Comisiei Europene. 

· precizăm faptul că, de curând, Comisia Europeană a propus prin Directiva 2007/65/CE a Parlamentului European şi a Consiliului, din 11 decembrie 2007, modificarea Directivei 89/552/CEE a Consiliului, privind coordonarea anumitor acte cu putere de lege şi acte administrative ale statelor membre cu privire la desfăşurarea activităţilor de difuzare a programelor de televiziune. În acest context, autoritatea de reglementare intenţionează să propună modificarea Legii nr. 504/2002, în ansamblu, în scopul armonizării acesteia cu prevederile europene în materie.    

